ΓΡΑΠΤΗ ΕΡΩΤΗΣΗ E-1238/98

υποβολή: Allan Macartney (ARE) προς την Επιτροπή

(29 Απριλίου 1998)

Θέμα: Σχέδιο Κανονισμού για την Ανάπτυξη της Υπαίθρου

Έχει λάβει υπόψη της η Επιτροπή τις ακόλουθες αδυναμίες του Σχεδίου Κανονισμού για την Ανάπτυξη της Υπαίθρου:

- Περιορισμός στους αγρότες πελάτες και όχι κάλυψη του συνόλου του αγροτικού πληθυσμού συμπεριλαμβανομένων των ΜΜΕ της υπαίθρου. Τούτο θα περιορίσει τη δυνατότητα για μία ολοκληρωμένη ανάπτυξη της υπαίθρου.

- Περιορισμός των περιβαλλοντικών μέτρων για την ύπαιθρο στο γεωργικό περιβάλλον.

- Ασάφεια ως προς τον ρόλο που καλούνται να διαδραματίσουν στον ενιαίο προγραμματισμό οι κοινότητες, οι άνθρωποι και οι οργανώσεις της υπαίθρου.

- Έλλειψη αναφοράς σε μέτρα ανάπτυξης των κατά τόπους κοινοτήτων.

- Έλλειψη ολοκλήρωσης με μέτρα σε επίπεδο κρατών μελών.

Έχει εξετάσει εξονυχιστικά η Επιτροπή τα πλεονεκτήματα της διεύρυνσης του πεδίου της ανάπτυξης της υπαίθρου προκειμένου να συμπεριληφθούν σε αυτό όχι μόνο ο γεωργικός αλλά και οι άλλοι τομείς της οικονομίας οι οποίοι αναμένεται να διαδραματίσουν ολοένα και μεγαλύτερο ρόλο σε ό,τι αφορά το μέλλον των αναγκών της υπαίθρου για να διασφαλισθεί ότι η προσέγγιση θα είναι ολοκληρωμένη, θα προορίζεται για όλους και θα καταστήσει δυνατή την χάραξη μιας πιο μακροπρόθεσμης πολιτικής για την οικονομία της υπαίθρου;

Απάντηση του κ. Fischler εξ ονόματος της Επιτροπής

(11 Ιουνίου 1998)

Η πρόταση της Επιτροπής(1) σχετικά με την ανάπτυξη της υπαίθρου περιλαμβάνει δύο πτυχές που ολοκληρώνουν και καλύπτουν πλήρως τις ανάγκες του γεωργικού και δασικού τομέα καθώς και της υπαίθρου και των πληθυσμών τους.

Η πρώτη πτυχή αφορά τη στήριξη των επενδύσεων σε γεωργικές επιχειρήσεις, την εγκατάσταση νέων αγροτών, την κατάρτιση στο γεωργικό τομέα, την πρόωρη συνταξιοδότηση, την γεωργία στις λιγότερο ευνοημένες περιοχές και την ορεινή γεωργία, το γεωργικό περιβάλλον, την βελτίωση της μεταποίησης και της προώθησης των γεωργικών προϊόντων, καθώς και τα μέτρα για την ανάπτυξη της δασοκομίας.

Η δεύτερη πτυχή αφορά την ευρύτερη ανάπτυξη της υπαίθρου και είναι σχετική με την ανάπτυξη όλων των πόρων της περιοχής, συγκεκριμένα των τοπικών προϊόντων, του τουρισμού και της χειροτεχνίας, την διατήρηση της αγροτικής κληρονομιάς καθώς και την επέκταση των δραστηριοτήτων και των εναλλακτικών πηγών εισοδήματος, την βελτίωση των συνθηκών διαβίωσης και την προστασία του περιβάλλοντος.

Η πρόταση αυτή για το γεωργικό τομέα και τις αγροτικές δραστηριότητες αποσκοπεί στη βιώσιμη ανάπτυξη των οικονομικών, κοινωνικών και περιβαλλοντικών αλληλεπιδράσεων της γεωργίας και της περιοχής.

Βασίζεται στην πεποίθηση ότι μια πολυτομεακή προσέγγιση της ανάπτυξης της υπαίθρου μπορεί να αναπτύξει τις συνέργιες και τις ευκαιρίες που συμβάλλουν στην μακροπρόθεσμα βιώσιμη προοπτική του αγροτικού οικονομικού μικροσυστήματος. Με άλλα λόγια, το μέλλον του γεωργικού τομέα είναι άρρηκτα συνδεδεμένο με αυτό της οικονομίας της υπαίθρου, κυρίως στις περισσότερο περιθωριοποιημένες περιοχές της υπαίθρου και στους γεωργικούς τομείς που βρίσκονται σε κρίση.

Επιπλέον, οι προτάσεις της Επιτροπής(2) σχετικά με τις περιφερειακές πολιτικές που υποστηρίζονται από τα διαρθρωτικά ταμεία θα παρείχαν προσθετη βοήθεια στις πλέον μειονεκτικές περιοχές της Κοινότητας. Η Επιτροπή προτείνει να διατηρηθεί ο στόχος 1 ο οποίος θα προσέφερε βοήθεια, μέσω ολοκληρωμένων προγραμμάτων, στις λιγότερο αναπτυγμένες περιοχές της Κοινότητας, κατηγορία στην οποία αναμένεται να συγκαταλέγονται πολλές περιοχές υπαίθρου. Εκτός των περιοχών του στόχου 1, ο νέος στόχος 2 περιλαμβάνει συγκεκριμένη συνιστώσα για την αντιμετώπιση των προβλημάτων της υπαίθρου. Η Επιτροπή πρότεινε ο καλυπτόμενος πληθυσμός των περιοχών αυτών να ανέλθει σε 5 % του συνόλου του πληθυσμού της Κοινότητας.

(1) COM(98)158 τελικό.

(2) COM(98)131 τελικό.